钦定古今图书集成/方舆汇编/职方典/第1269卷 > 《槃瓠辩》侯加地
## 钦定古今图书集成/方舆汇编/职方典/第1269卷 > 《槃瓠辩》侯加地

史以妻犬诬高辛氏、罗氏，辩之详矣。夫古所谓帝者，
聪明圣智，首出庶物，而人宗之者也。不能制戎狄，徒
以女嫁畜犬，则无智力甚矣，人岂复宗之为帝，可辩
者一。所谓“吴将军”者，既能侵暴，则必勇略兼人，而从卫亦非鲜矣。此犬纵能伺其不备，肆其齿牙，又焉能
于从卫中衔其头诣阙下哉？可辩者二。自高辛氏之
墟至南山石室，道里非一日也，即使虎负一女子，人
将竞逐而夺之，何有于一犬乎？可辩者三。作史者猥
著于《南蛮传》，以诬古帝王，千载而下，公论其可泯乎？